Ad perpetuam rei memoriam, universis presentes litteras inspecturis, decanus et capitulum ecclesie Autissiodorensis, salutem in domino sempiternam. Non solum rationi congruit, imo de justitia naturali necessarium arbitramur, ut illis nos et ecclesiam nostram obnixe affectos reputemus, a quibus cognoscimus beneficia recepisse, alias enim de ingratitudinis vitio (quod abominabile merito judicatur, et a quibusvis fidelibus presertim viris ecclesiasticis debet effectualiter abhorreri) posse musnon immerito reprehendi. Sane recolventes et pia meditatione revolventes in animis quanto qualique discrimine atque periculo vir nobilis et potens dominus Claudius de Beauvais, miles, dominus de Chastellux se ipsum corporaliter, suaque bona universa suos etiam cum non modica consanguineorum, aliorumque nobilium bellicosa comitiva exposuit, et ob honorem Dei, gloriosissimeque Genitricis ejus Marie, et beatissimi protomartyris Stephani quorum res acta est, dimicaverit et militaverit, singulorumque vita, curisque omnibus temporalibus quantumlibet fructuosis aut utilibus pospositis, non-nisi sine magno et ingenti rerum suarum consumptione et exhaustu, ob recuperationem ville nostre de Crebanno, per predones et tyrannos ecclesie, regis et regni inimicos furtive nuper occupate et violenter detente; quam, omnipotente Deo qui suorum manus docet ad prelium, causam suam protegente ac tuente, non tam victoriose quam miraculose, ut pie creditur, ab eisdem hostibus, Deo (si fas est dicere) et toto orbi odilibus, liberavit penitus et substraxit. In qua quidem villa licet quinque hebdomadarum spatio et amplius ipse dominus Claudius, cum prefata sua nobili comitiva, per predictos inimicos obsessus fuerit, insultusque plurimos atque mirabiles, non absque grandi victualium aliorumque necessariorum penuria, et usque ad equorum suorum pro majore parte aliarumque esum bestiarum et pluribus etiam insultibus ab inimicis (qui numerum D superare videbantur, et his profligatis ac propulsis ab nobilibus comitibus de Salisburis, de Suffort, de Joigny, a mareschallis Burgundie, et dominis de Couche, de Thil, de Marcilly, dominis Antonio de Vergi, Guillelmo de Vienne, Reginaldo Pot, Jacobo de Coutrambles et pluribus aliis nobilibus nobis et sanguine et propinquitate proximis, cesis etiam fere ex hostibus quinque millibus) ut referunt, perpessus fuerit et sustinuerit, nihilominus villam nostram predictam cum omni dominio et jure quod ante habebamus in eadem pure, plane ac simpliciter sua gratia nobis et ecclesie predicte restituit et liberavit et tradidit. Nos igitur, ea moti consideratione, volentes eidem quantum nobis possibile est spiritualia pro temporalibus ac celestia pro terrenis pie commutare, nosque in recompensationem premissorum et ad ingratitudinis vitium evitandum, exhibere favorabiliter liberales suis potissimum exigentibus servitiis gratuitis, deliberatione provida inter nos prehabita, eidem domino Claudio tanquam ecclesiastice rei indefesso protectori et augmentatori industrio concessimus, et ex nunc concedimus per presentes, quod amodo et deinceps, perpetuis temporibus, ipse dominus et sui successores heredes masculi domini temporales dicti loci de Chastelux, successive habeant et percipiant fructus et redditus unius prebende nostre ecclesie, sicut et ceteri canonici ejusdem ecclesie, dum et quoties idem dominus Claudius et sui post ipsum, ut prefertur successores, ad ipsam nostram ecclesiam personaliter accesserint, et in eadem ecclesia interfuerint alteri horarum dicte ecclesie decantando, quam intrare licebit eisdem cum supellicio vel absque subpellicio, aut statu quo maluerint, pro sue libito voluntatis. Si vero dicta terra de Chastelux et dominium ad heredes filias cessantibus masculis devenire contigerit, maritus domine dicti loci jus in dicta prebenda percipiet et habebit antedictam, aut si dicta terra et dominium de Chastelux in duas aut plures in posterum dividatur partes, antiquior heres seu maritus filie senioris dominus dicti loci jus ipsius ipsum in prebenda modo premisso possidebit. Per hoc tamen nullatenus intendimus filias aut viduas jus aliquod pretendere vel habere in prebenda supradicta. Preterea, ut ad bonum et utilitatem ipsius ecclesie suppositorumque ejusdem eo libentius animetur, quo exinde spirituale commodum se consequi perspexerit, volumus et ordinamus unam missam de S. Spiritu anno quolibet in perpetuum in dicta nostra ecclesia celebrari, in crastino Assumptionis beatissime et gloriosissime Virginis Marie, ut prosperum faciat Deus iter dierum suorum, ipsumque custodiat incolumem quandiu vixerit in humanis, et nuncupabitur Missa Victorie; que quidem missa post ejus obitum in anniversarium solemne convertetur, perpetuo, in ipsa ecclesia celebrandum die qua ipsum ab hoc seculo migrare contigerit, pro remedio et salute animarum ipsius domini Claudii et suorum. Indulgemus etiam eidem domino Claudio quod sibi liceat in eadem nostra ecclesia ubi voluerit suam decenter eligere sepulturam. Insuper, pro omni consummatione premissorum, ipsum dominum Claudium, suosque facimus precum, orationum suffragiorum et bonorum omnium dicte ecclesie participes. Ipse autem dominus Claudius juramentum ad sacro-sancta Dei evangelia per ipsum corporaliter tacta, Deo primum, nobis et ecclesie fecit et prestitit, secundum formam cedule verbis gallicis nostris in libris ac registris scriptam, cujus tenor sequitur, et est talis: «C’est le serment que a fait noble et puissant seigneur monsieur Claude de Chasteluz, et feront ses successeurs masles seigneurs de Chasteluz, aux doyen et chapitre de l’eglise d’Aucerre et à leurs successeurs, avant qu’ils puissent prendre ne percevoir aucune chose des fruits de la prébende à eux octroyée par lesdits du chapitre pour la recouvrance de la ville de Crevan. Premierement ils jureront à leur première réception qu’ils seront bons et loyaux à l’eglise, doyen et chapitre d’Aucerre. Item, aideront de leur pouvoir à garder et défendre les droits, terres et possessions et autres revenus appartenans ausdits doyen et chapitre de ladite eglise. Item pourchasseront le bien, honneur et profit des dessusdits eglise, doyen et chapitre d’Aucerre, et éviteront leur dommage de tout leur loyal pouvoir.» Et idem juramentum facere et jurare tenebuntur sui pretacti successores, dum successione per obitum ad eandem prebendam pervenerint. Quasquidem ordinationes et concessiones nostras perpetuis temporibus prefragabiliter et inconcusse pro nobis et nostris in eadem ecclesia futuris successoribus, tenere et adimplere promittentes, bona fide et contra quacumque ex causa non venire quomodolibet in futurum. In cujus rei testimonium presentes litteras sigillo nostro munitas, per notarium publicum fieri mandavimus et signari. Datum et actum in dicta Autissiodor. ecclesia, anno domini millesimo quadringentesimo vicesimo tertio, sexta mensis augusti, indictione prima, pontificatus sanctissimi in Christo patris et domini nostri domini Martini, divina providentia pape V, anno sexto, presentibus venerando ac nobilibus viris dominis et magistris abbate S. Martini Nivernensis, Guidone de Jaucourt, domino de Villearnou, Girardo de Chasteauneuf, Saladino d’Anglure militibus, Johanne du Bouchat, scutifero, Guillelmo Fusee officiali Senonensi, Johanne Pinard advocato, et pluribus aliis testibus ad premissa vocatis specialiter et rogatis.